નીચલી કોર્ટમાં કેસ ચાલુ હોવા છતાં, દેશના નુકસાનની ગણતરી, આડેધડ અપાયેલ લાયસન્સિસ વિગેરે જોતાં સુપ્રીમ કોર્ટે લાઈસન્સ રદ કરવાથી આવેલ રાજકીય ભૂકંપ રાજાનું રાજીનામું, કનીમોઝીને જેલ, યુપીએ સરકારની જવાબદેહી, ગોટાળા અંગેનો મીડિયા દ્વારા પર્દાફાશ તથા રોજબરોજની માહિતી, ત્યારના વિપક્ષ ભાજપ દ્વારા તેનો ખૂબ મોટો વિરોધ અને પરિણામસ્વરૂપ યુપીએ સરકારની બદનામી અને જનમાનસમાં ભ્રષ્ટાચારી સરકારને ઘરભેગી તથા ગુનેગારોને જેલભેગા કરવાની કવાયત વર્ષો સુધી ચાલી. જજ સાઈનીએ સુપ્રીમના પગલાને ઉતાવળું કે ખોટું તેમ કહ્યું જ નથી, યુપીએ સરકારનાં ત્યારનાં નિવેદનો અગર કોર્ટમાં રજૂ કરેલ માહિતી પ્રમાણે ટેલીકોમ મંત્રી રાજા, ફાઇનાન્સ મંત્રી ચિદમ્બરમ્ તથા પ્રધાનમંત્રી મનમોહનસિંહની ઑફિસ નોંધ તે ફાઈલોમાં છે. તેમાં લાઇસન્સ આપવામાં ઉતાવળ કરવી નહીં. વધુ પારદર્શિતાની જરૂરિયાત તથા ઓક્શન (હરાજી) માર્ગ અપનાવવો વિગેરે રજૂ થયું જ છે. રાજાએ મનમાની કરીને લાઇસન્સ આપવા માટેની પદ્ધતિમાં કરેલ ગેરરીતિઓ, થોડીક કંપનીઓને મદદ કરવા, ટેન્ડરનાં સમય-તારીખ બદલવાં વિગેરે, માત્ર એકાદ કલાકની સમયમર્યાદામાં કરોડો રૂપિયાના ડિમાન્ડ ડ્રાફ્ટ ટેન્ડર પેટે જમા કરાવવાના નિયમો (જે ડ્રાફ્ટ થોડાક દિવસો/અઠવાડિયા પહેલાં કંપનીઓએ તૈયાર રાખ્યા હતા) વિગેરે બાંધછોડ કરીને લાઇસન્સ આપ્યાં હતાં તે અંગેના પુરાવાઓ પણ રજૂ થયા જ છે.